**Ministru kabineta noteikumu projekta “Grozījumi Ministru kabineta 2012. gada 8. maija noteikumos Nr. 331 “Kārtība, kādā izsniedz speciālās atļaujas (licences) komercdarbībai ar Eiropas Savienības Kopējā militāro preču sarakstā minētajām precēm”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Anotācija sagatavota noteikumu projektam “Grozījumi Ministru kabineta 2012. gada 8. maija noteikumos Nr. 331 “Kārtība, kādā izsniedz speciālās atļaujas (licences) komercdarbībai ar Eiropas Savienības Kopējā militāro preču sarakstā minētajām precēm” (turpmāk – Noteikumu projekts), kura mērķis precizēt regulējumu atbilstoši Stratēģiskas nozīmes preču aprites likuma (turpmāk - Likums) jaunajai redakcijai. Noteikumu projekts stājas spēkā 2021. gada 1. jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Stratēģiskas nozīmes preču aprites likuma 5. panta trešā daļa un Aizsardzības ministrijas iniciatīva precizēt Ministru kabineta 2012. gada 8. maija noteikumus Nr. 331 “Kārtība, kādā izsniedz speciālās atļaujas (licences) komercdarbībai ar Eiropas Savienības Kopējā militāro preču sarakstā minētajām precēm”, atbilstoši Stratēģiskas nozīmes preču aprites likuma regulējumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Grozījumi Likumā stājās spēkā 2021. gada 2. februārī un paredz, ka Likuma 5. panta ceturtās daļas jaunā redakcija, sestās daļas 8., 9., 10., 11. punkts un astoņpadsmitā daļa stājas spēkā 2021. gada 1. jūnijā.  Noteikumu projekts precizē Ministru kabineta 2012. gada 8. maija noteikumus Nr. 331 “Kārtība, kādā izsniedz speciālās atļaujas (licences) komercdarbībai ar Eiropas Savienības Kopējā militāro preču sarakstā minētajām precēm” (turpmāk – Ministru kabineta noteikumi) atbilstoši jaunajai Likuma redakcijai (5. panta ceturtās daļas redakcijai, sestās daļas 8., 9., 10., 11. punkta un astoņpadsmitās daļas redakcijai).  Likuma 5. panta astoņpadsmitā daļa deleģē Ministru kabinetu izstrādāt kārtību, kādā komersanti, kuri ir saņēmuši Aizsardzības ministrijas izsniegto speciālo atļauju (licenci) komercdarbībai ar Eiropas Savienības Kopējā militāro preču sarakstā (turpmāk – stratēģiskās nozīmes preces) minētajām precēm, katru gadu līdz 31. janvārim iesniedz Aizsardzības ministrijai iepriekšējā gada pārskatu par komercdarbības veidiem, eksporta, importa un ražošanas apjomu, mārketinga pasākumiem, veiktajiem un plānotajiem darījumiem. Atbilstoši deleģējumam, Noteikumu projekts papildina Ministru kabineta noteikumu preambulu, nosaka pārskata iesniegšanās kārtību, t.sk. pārskata formu.  Pārskatā norādītā informācija tiks izmantota speciālās atļaujas (licences) pārreģistrācijas ietvaros (komersantu pārbaude atbilstoši Stratēģiskas nozīmes preču aprites likuma 5. panta sestās daļas 4. un 6. punktam).  Noteikumu projekts redakcionāli precizē Ministru kabineta noteikumu 1. un 15. punktu, 3.4., 7.4., 7.6.2., 7.7. apakšpunktu un 1. pielikumu atbilstoši Likuma regulējumam (stājās spēkā 2021. gada 1. jūnijā) - aktualizē redakcijas un atsauces uz Likuma normām, kā arī tiek precizēts Ieroču aprites likuma nosaukums.  Likuma regulējums līdz 2021. gada 31. maijam paredz, ka speciālo atļauju (licenci) komercdarbībai ar stratēģiskas nozīmes precēm ir tiesīgi saņemt Latvijas Republikā reģistrēti individuālie komersanti vai komercsabiedrības, ja to dalībnieki (fiziskās personas), prokūristi, vadītāji un personas, kas ieņem amatus pārvaldes institūcijās, kā arī darbinieki, kas ir iesaistīti darbā ar stratēģiskas nozīmēs precēm, ir vismaz 21 gada vecumu sasnieguši Latvijas Republikas pilsoņi, Eiropas Savienības dalībvalstu pilsoņi vai Eiropas Ekonomikas zonas valstu pilsoņi.  Likuma regulējums no 2021. gada 1. jūnija tiks paplašināts un arī Ziemeļatlantijas līguma organizācijas dalībvalstu pilsoņi, vai iepriekš neminētas valsts pilsoņi, ja ir saņemta Ministru kabineta atļauja - būs tiesīgi iesaistīties darbā ar stratēģiskas nozīmes precēm.  Lai noteiktu ārvalstu pilsoņu vērtēšanas mehānismu, Noteikumu projektā paredzēta kārtību, kādā komersants iesniedz informāciju par ārvalstu pilsoņiem (t.sk. Ziemeļatlantijas līguma organizācijas dalībvalstu vai trešo valstu pilsoņiem) Likumā paredzēto pārbaužu veikšanai, kā arī attiecīgo Ministru kabineta Protokollēmumu sagatavošanai.  Ministru kabineta noteikumi nosaka, ka gadījumā, kad komersants veic stratēģiskas nozīmes preču starpniecības darījumu un speciālā atļauja (licence) ir izsniegta tranzīta operācijas veikšanai - uz komersantu neattiecas prasība par glabātavas esamību stratēģiskas nozīmes preču uzglabāšanai. Likums neparedz speciālās atļaujas (licences) izsniegšanu konkrētam komercdarbības veidam. Katra Eiropas Savienības Kopējā militāro preču saraksta grupa (ML1-ML22) sastāv gan no pakalpojumiem, gan no precēm, līdz ar to stratēģiskas nozīmes preču glabātava ir nepieciešama visos gadījumos. Noteikumu projekts paredz svītrot Ministru kabineta noteikumu normu, kas atļauj komersantiem veikt komercdarbību bez attiecīgas stratēģiskas nozīmes preču glabātavas.  Ministru kabineta noteikumu regulējums, kas nosaka, ka Aizsardzības ministrijas licencēšanas komisija pieprasa no Valsts ieņēmuma dienesta informāciju par to, vai nav apturēta komersanta saimnieciskā darbība, zaudēja savu aktualitāti, jo šāda informācija ir atrodama Valsts ieņēmumu dienesta mājaslapā.  Noteikumu projekts paredz kārtību, kādā Aizsardzības ministrijas licencēšanas komisija pieprasa komersantam iesniegt papildu informāciju. Komersantam mēdz būt sarežģīta struktūra (dalībnieku ķēdes) vai citi apstākļi, kurus jāizvērtē komersanta pārbaudes gaitā.  Saskaņā ar Ministru kabineta noteikumu 19. punktu, ja Likumā noteiktajos gadījumos licencēšanas komisija pieņem lēmumu atteikt speciālās atļaujas (licences) izsniegšanu, komersants iesniegumu jaunas speciālās atļaujas (licences) saņemšanai atkārtoti var iesniegt ne agrāk kā pēc gada. Lai nepieļautu negatīvas sekas pēc atteikuma saņemt speciālo atļauju (licenci), Noteikumu projekta paredz regulējumu par komersanta tiesībām atsaukt iesniegumu speciālās atļaujas (licences) saņemšanai.  Ministru kabineta noteikumi paredz, ka komersantiem, kuri ir saņēmuši Aizsardzības ministrijas izsniegto speciālo atļauju (licenci) komercdarbībai ar stratēģiskās nozīmes precēm, triju darbdienu laikā jāinformē licencēšanas komisija, ja ir mainījušies komersanta dalībnieki - fiziskas personas, prokūristi, vadītāji un personas, kas ieņem amatus pārvaldes institūcijā, darbinieki, kas tieši saistīti ar stratēģiskas nozīmes preču remontu, realizēšanu, glabāšanu, transportēšanu, apsardzi vai attiecīgu pakalpojumu sniegšanu vai mainījušās speciālajā atļaujā (licencē) norādītās ziņas. Noteikumu projekts maina esošo kārtību, jo komersantam jāinformē licencēšanas komisija pirms iepriekš minēto izmaiņu veikšanas. Pēc licencēšanas komisijas pārbaudes veikšanas atbilstoši Likuma 5. panta prasībām un attiecīgās licencēšanas komisijai atļaujas saņemšanas, komersants ir tiesīgs iesaistīt personas darbā ar stratēģiskas nozīmes precēm vai mainīt speciālajā atļaujā (licencē) noteiktās ziņas (glabātavas adrese, juridiskā adrese, Eiropas Savienības Kopējā militāro preču saraksta grupa). |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kas saņēmuši Aizsardzības ministrijas speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts palielinās administratīvo slogu komersantiem, kas ir saņēmuši Aizsardzības ministrijas speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm. |
| 3. | Administratīvo izmaksu monetārs novērtējums | Nepārsniedz 2000 *euro* mērķgrupai*.* |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši [Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033), lai informētu sabiedrību par noteikumu projektu un dotu iespēju izteikt viedokli, noteikumu projekts pirms tā iesniegšanas Valsts sekretāru sanāksmē ievietots Aizsardzības ministrijas mājaslapā. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt viedokli, noteikumu projekts 2021. gada 25. februārī ievietots Aizsardzības ministrijas mājaslapā: <https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas> |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildu resursi nav nepieciešami. AM kontrole tiks nodrošināta AM Licencēšanas komisijas darbības ietvaros vai AM resora ekspertu grupas ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

Vīza: Valsts sekretārs J. Garisons

H.Brinkmane, 7335233;

[helena.brinkmane@mod.gov.lv](mailto:helena.brinkmane@mod.gov.lv)